b'\n_START_ARTICLE_\nAdventni venec\n_START_PARAGRAPH_\nAdventni venec je iz zimzelenega rastlinja spleten venec s \xc5\xa1tirimi sve\xc4\x8dami, ki ponazarjajo \xc5\xa1tiri adventne nedelje. Medtem ko so ga Slovenci v Kanalski dolini poznali na za\xc4\x8detku 20. stoletja, se je okras v adventnem \xc4\x8dasu, prevzet od germanskih sosedov, v Sloveniji uveljavil v osemdesetih letih 20. stoletja. Venec brez sve\xc4\x8d nekateri obesijo na vhodna vrata. Adventni venec s sve\xc4\x8dami krasi mizo do bo\xc5\xbei\xc4\x8da. Ve\xc4\x8dji venec s \xc5\xa1tirimi sve\xc4\x8dami visi v cerkvah v prezbiteriju, vsako adventno nedeljo na njem pri\xc5\xbegejo sve\xc4\x8do ve\xc4\x8d.\n_START_SECTION_\nIzvor\n_START_PARAGRAPH_\nUtemeljitelj adventnega venca naj bi bil Johann Hinrich Wichern (1808-1881), protestantski pastor, ki je imel poslanstno v revni \xc4\x8detrti Hamburga, kjer je ustanovil \xc5\xa1olo za revne otroke. V \xc4\x8dasu adventa je l.1839 izdelal velik lesen prstan z 19 rde\xc4\x8dimi in 4 belimi sve\xc4\x8dami. Tako je navdu\xc5\xa1il otroke, da so redno prihajali na bogoslu\xc5\xbeja v adventnem \xc4\x8dasu. Nem\xc5\xa1ki katoli\xc4\x8dani so to navado prevzeli l. 1920, v tridesetih letih, pa se je ta obi\xc4\x8daj raz\xc5\xa1iril tudi po severni Ameriki.'